เอิร์ธปรับเป้าเติบโตเท่าตัวหุ้นเทรด18นี้
เอ็นเนอร์ยี่ เอิร์ธ ปรับประมาณการใหม่ รับราคาถ่านหินขึ้นยอดขายโต หลังโชว์กำไรพุ่ง 693% หุ้นกลับมาซื้อขาย 18 พ.ค.
18 ส.ค. 2554

เอ็นเนอร์ยี่ เอิร์ธ ปรับประมาณการใหม่ รับราคาถ่านหินขึ้นยอดขายโต หลังโชว์กำไรพุ่ง 693% หุ้นกลับมาซื้อขาย 18 พ.ค.
นายขจรพงศ์ คำดี กรรมการผู้จัดการ บริษัท เอ็นเนอร์ยี่ เอิร์ธ (EARTH) เปิดเผยว่า แนวโน้มผลดำเนินงานไตรมาส 2 ดีต่อเนื่อง โดยยอดขายเฉลี่ยเดือนละ 1 แสนตัน มูลค่าต่อตัน 250 ล้านบาท คาดทั้งปีมียอดขาย 1.2 ล้านตัน หรือ 3,520 ล้านบาท 
“กำไรไตรมาสแรกออกมาดีกว่าที่ประมาณการ จึงต้องปรับเป้าหมายปีนี้ใหม่ จากเดิมตั้งเป้ายอดขาย 1.2 ล้านตัน หรือ 2,400 ล้านบาท โต 40% จากปีก่อน” 
ปัจจัยที่มีผลมาจากราคาถ่านหินที่ปรับตัวขึ้น ยอดขายที่เพิ่มขึ้น วงเงินการซื้อสินค้าเพิ่ม ปริมาณถ่านหินเพิ่ม ทำให้ต้นทุนต่ำกำไรขั้นต้นสูง ซึ่งราคาถ่านหินขึ้นมาจาก 65 เหรียญสหรัฐ/ตัน เป็น 86 เหรียญสหรัฐ ในการส่งมอบไตรมาส 2” 
สำหรับไตรมาสแรกปีนี้มีกำไรสุทธิ 62.42 ล้านบาท กำไรต่อหุ้น 0.028 บาท เพิ่มขึ้น 54.55 ล้านบาท หรือ 693% จาก 7.8 ล้านบาท ช่วงเดียวกันปีก่อน สาเหตุจากรายได้ขาย 879.91 ล้านบาท เพิ่มขึ้น 313.38 ล้านบาท หรือ 180.78% 
ด้านตลาดหลักทรัพย์กำหนดให้หุ้น EARTH กลับเข้าซื้อขายในตลาดหลักทรัพย์ เอ็ม เอ ไอ (mai) วันที่ 18 พ.ค.นี้ โดยไม่มีกำหนดราคาสูงสุด (ซิลลิง) และต่ำสุด (ฟลอร์) 
ทั้งนี้ บริษัทฯมีการเปลี่ยนแปลงโครงสร้างผู้ถือหุ้นและธุรกิจอย่างมีนัยสำคัญ จึงขอให้ผู้ถือหุ้นและนักลงทุนศึกษาข้อมูลจากงบการเงินและสรุปสารสนเทศให้ดี